钦定古今图书集成/明伦汇编/宫闱典/第088卷 > 太原长公主 下嫁杨愔
## 钦定古今图书集成/明伦汇编/宫闱典/第088卷 > 太原长公主 下嫁杨愔

按《北齐书杨愔传》：“愔字遵彦，小名秦王弘农华阴人。
武定末，以望实之美，超拜吏部尚书，加侍中卫将军，
侍学典选如故。天保初，以本官领太子少傅，别封阳
夏县男。又诏监太史，迁尚书右仆射。尚太原长公主，
即魏孝静后也。自尚主后，衣紫罗袍，金缕大带。遇李
庶，颇以为耻，谓曰：‘我此衣服都是内裁，既见子将，不’”
能无愧。及居端揆，懽综机衡。文宣大渐，以常山、长广
二王位地亲逼，深以后事为念。愔与尚书右仆射、平
秦王归彦、侍中燕子献、黄门侍郎郑子默受遗诏辅
政。并以二王威望先重，咸有猜忌之心。又自天保八
年已来，爵赏多滥，至是，愔先自表解，其开封王诸叨
窃恩荣者，皆从黜免。由是嬖宠失职之徒尽归心二
叔。二王拜职于尚书省，大会百僚，执愔及天和、钦道、
子默，遂皆杀之。先是童谣曰：“白羊头尾秃，羖䍽头生
角。”又曰：“羊羊吃野草，不吃野草远我道，不远打尔脑。”
又曰：“阿么姑，祸也；道人姑夫，死也。”羊为愔也，角文为
用刀。道人谓废帝小名，太原公主尝作尼，故曰阿么
姑。愔子献、天和，皆帝姑夫云。